text: Актывісты арганізацыі “Малады фронт” распачалі кампанію за вызваленьне свайго паплечніка Артура Фінькевіча, якога магілёўскі суд асудзіў да 1,5 гадоў зьняволеньня.
  Сёньня на тым месцы, дзе калісьці Артур Фінькевіч зрабіў графіці – ён напісаў падчас прэзыдэнцкай кампаніі “Дастаў!” і “Мы хочам новага!” –і дзе яго тады затрымалі, моладзевыя актывісты намалявалі яго партрэт і напісалі “Свабоду”.
  Удзельнікі акцыі заявілі “Радыё Свабода”, што менавіта ад сёньняшняга дня пачынаецца кампанія, якая будзе цягнуцца да той пары, пакуль Артура Фінькевіча будуць трымаць за кратамі.
  Моладзевыя актывісты запэўнілі, што кампанія будзе адбывацца штодня. Гэта будуць і флэш-мобы, і расьцяжкі, і розныя іншыя мерапрыемствы.
  Тым часам моладзевыя актывісты зь арганізацыі “Ініцыятыва” ад сёньняшняга дня пачалі збор пажаданьняў палітвязьням ад мінакоў на вуліцах. Яны зьбіраюць ад жыхароў Менску пісьмовыя пажаданьні на паштоўкі, якія потым накіруюць у турмы, дзе знаходзяцца палітвязьні Аляксандар Казулін, Андрэй Клімаў, Зьміцер Дашкевіч і Артур Фінькевіч
  У Полацку завяршыўся суд над моладзевымі актывістамі, затрыманымі 11 чэрвеня ў цэнтры горада. Нагадаем, учора Кацярына Салаўёва, Алесь Круткін, Сяржук Каралёнак, Мікалай Дземідзенка і Дзяніс Хабераў разгарнулі расьцяжку “STOP ДЫКТАТУРА” насупраць Полацкага выканкаму, за што былі затрыманы і абвінавачаны ў несанкцыянаваным пікетаваньні. Ноч маладзёны правялі ў ізалятары часовага ўтрыманьня. Дзянісу Хабераву стала дрэнна з сэрцам, і яго забрала “хуткая дапамога”.
  Гэта ня першая адміністрацыйная адказнасьць маладафронтаўцаў, таму ім пагражаў арышт да 15 сутак. Але судзьдзя Дзеравенка Н.В абмежавалася штрафамі. Акрамя гэтага, па пісьмовым патрабаваньні Алеся Круткіна спадарыня Дзеравенка вяла працэс на беларускай мове.
  Як стала вядома пазьней, мясцовую актывістку, якая здымала акцыю, таксама затрымалі ў горадзе людзі ў цывільным і, прымусіўшы выдаліць фотаздымкі, адпусьцілі на свабоду.